Sellest tahtsingi täna kirjutada, sest mulle endale on siiani tundunud enesestmõistetav, et maaomanikul on ennekõike kohustused, vastutus erinevate seaduste ees, ja alles siis mõned võimalused metsast ka tulu teenida. Hea oleks, kui ka  emotsionaalsed sidemed hoiaksid inimest metsa ligi. Linnas elavad omanikud pole seda tunnetanud ja kui ilmneb, et maksustamine ning muud seadustest tulenevad kohustused muudavad omanikuks olemise kaugjuhtimise teel mõttetuks, peetakse mugavamaks omanikuõigus kellelegi üle anda või maha müüa. Hea vähemalt, kui metsaomand koondub kohalike inimeste kätte ega müüda seda rammusama tasu lootuses suurtele firmadele või välismaalastele.